For allen fframen luden, de duessen jeghenwerdighen breff sen edder horen lessen, besvender foer jw ersamen vorsichtichgen heren borghermester vnde ratmans der stat Reuel, mynen guensstighen goden ffruenden, myt frwntliken grot to wettende appenbaer vnde betughe jk Tonne Erxchen (!), nw toer tyd hoftman vp Rasborch, myt dussen mynen appen breff, dat vor my syent gekamen dosse tue gode mans geheten Erck Hanssen vnd Mans Hanssen vnde hebben my vnder wiest woo binanen(!) Reuel stad ghestoruen is er vader sosster gheheten vrawe Barbra Brakerske, Got ere selle gnedich sy etc. So moghe jwe erborheyt vnde wolmachtichheyt wetterlich syen, dat dusse twe vorbenumeden Erck Hanssen vnde Mans Hanssen syent de negsten vrunden to eruende na dusser salghen vrauwen dot. So is mine othmodich bedde to juwer erwerdicheyt vnde woldichheit, dat ghy woll doen wolden vnde wessen dyessen myns hyeren buren behulppen so alzse recht sy. Weret ok sak, dat welke van jwer erwerdichheyt vnde woldichheyt borgers offte ander gode mans quemmen hyr vnde rechtes weren begerende se solde gerne gheneten recht soo verne de recht wesste. Jn tuchnisse der warheit hebbe jck myen jnghgesegell laten drucken vpp dessen breff, de ghegewen vnde ghescrewen js vp Rasborch jn dem jare ons Heren miiij(c) vnde xc viij, vpp swnte Gurgen auent etc. (På baksidan anteckning af Revals stadsskrifvare Christian Czernekow:) Anno etc. xcviij, feria sexta ante Jubilate, Hans Help, Bartolt Rauenstorp vnde de Budeler hebben der stad gud gesecht vor namaninghe van desses hir achter geschreuen erffgudes haluen.